Costel Gâlcă, declarație în forță înainte de Farul - Univ. Craiova
Farul Constanța - Universitatea Craiova e luni, 13 mai, de la ora 20:30.
”Marinarii” vor primi vizita oltenilor luni seară pe arena din Ovidiu. Partida va conta pentru etapa cu numărul nouă a play-off-ului Superligii României și va putea fi urmărită în format LIVE TEXT pe www.sport.ro, dar și pe Facebook Sport.ro.
Costel Gâlcă, declarație în forță înainte de Farul - Univ. Craiova
Costel Gâlcă a vorbit în cadrul conferinței de presă premergătoare meciului de la Ovidiu și a evidențiat calitățile echipei adverse. De asemenea, Gâlcă a menționat că Gică Hagi este un antrenor cu mare experiență, dar chiar și așa speră ca elevii săi să-și treacă în cont toate cele trei puncte la finalul duelului.
Ultima întâlnire dintre Farul și Universitatea Craiova a fost în turul play-off-ului, moment în care ”marinarii” s-au impus cu 2-1 în deplasare, pe stadionul ”Ion Oblemenco” din Bănie.
”Este o echipă care atacă foarte bine și are idei ofensive clare. Au un antrenor cu mare experiență și jucători tineri de mare viitor, cu calități individuale foarte bune. Craiova în toate meciurile a avut presiune, dar a demonstrat că poate să câștige cu orice echipă.
Sperăm să facem și la Constanța un meci foarte bun și să putem lua cele trei puncte. Ne gândim la locul doi! Este important să ne gândim la câștigarea meciului pentru că va fi un pas foarte important pentru noi.
Sunt jucători foarte buni, talentați, dar cu siguranță putem să îi contracarăm (n.r. despre jucătorii Farului). Mitriță va juca, dar nu și Screciu. Mai sunt mici accidentări, dar sper să revină până la meci. Am fost colegul lui Hagi (n.r. la naționala României) și a fost o mândrie să joc alături de el și sper să fie un meci bun, atractiv, iar noi să luăm cele trei puncte.
A câștigat campionatul în urma muncii lui și a celor din staff. Jucătorii lui vin formați de la acadamie și nu întâmplător se adaptează repede la echipa mare. Cât despre noi, eu sunt foarte satisfăcut de atitudinea jucătorilor mei și de multe lucruri pe care le-am făcut în aceste meciuri.
Mi-aș dori să arate puțin altfel jocul nostru, dar avem nevoie de timp. Jucătorii au un merit deosebit, pentru că s-au adaptat foarte repede. Au fost discuții în trecut (n.r. cu Gică Hagi despre preluarea Farului), dar nu s-au realizat din diferite motive. Uneori aveam alt angajament și uneori nu am dat un pas înainte.
Cu siguranță vom schimba multe lucruri pentru acest meci. Trebuie să fim o echipă mai compactă, să lăsăm cât mai puține spații între linii. Vreau să iau deciziile cele mai bune, să bag jucătorii cei mai în formă și nimic mai mult. Toată echipa este schimbată, iar jocul a scos în evidență unii jucători”, a spus Costel Gâlcă.
Cum arată clasamentul play-off-ului Superligii României
Urmăriți SPORT.RO și pe Google News